У многіх савецкіх семях добрай традыцыяй быў сумесны прагляд перадачы «Што? Дзе? Калі?». Бацькі і дзеці разам са знаўцамі ламалі галаву над выкручастымі пытаньнямі тэлегледачоў і неверагодна ганарыліся сабой, калі ўдавалася пераважыць вядомых усёй краіне інтэлектуалаў. Аднак збольшага тыя, хто з канапы сачыў за падзеямі ў элітарным клюбе, заставаліся староньнімі назіральнікамі. Вядома, некаторыя абядноўваліся ў каманды і ладзілі ў гарадох свае інтэлектуальныя гульні. Але гэта, адкрыта скажам, быў рух не для ўсіх – тут на значны вынік працавалі гадамі, і людзі з вуліцы сюды проста так трапіць не маглі. Са зьяўленьнем паб-квізаў кожны ахвотны атрымаў шанец бліснуць розумам.